khistorydata/jeongjo-sjw-relations huggingface dataset:
정조 0년 · 목
該都監啓言。 山陵開金井。在今初二日。與觀象監領事禮曹堂上。率方外地師金基良柳東亨金尙鉉。今日進去。
정조 0년 · 강
持平朴在源上疏。請尹蓍東島配。賜批許之。
정조 0년 · 목
疏略曰。京畿監司尹蓍東。賦性匈濫。交結匪類。養厚之挾賊張勢也。長作座上之押客。趙曮之秉銓招權也。自處門下之記室。月前李商巖之論尹泰淵也。敢於喉院稠座。攘臂而言曰。李商巖彈無故之人。終必受禍。以泰淵附麗於厚謙之故也。甚至於徐命善之樹立何如也。而乃敢曰。更觀將來。當判是非。噫。此何言也。渠所謂將來者。果指何許世界耶。此等之類。決不可使手握藩符。偃處城闉。島配之典。斷不可已也。批以。尹蓍東。予不識其何狀。而聲名氣味。稔聞於當日濁亂之徒矣。今爾疏陳。非尋常風聞之比。所請依施焉。
정조 0년 · 강
命京畿監司另加擇擬。
정조 0년 · 목
敎曰。臺批旣許。京畿監司未差之代。今日政差出。況今畿甸。民事可悶。另加擇擬事。一體分付銓曹。待下批。今日到界。仍參明日 殯殿進香。
정조 0년 · 강
遞禮曹參議李東馨。以李秉鼎代之。柳焵爲兵曹參知。幷中批也。
정조 0년 · 목
敎曰。騎堂代柳焵除授。呈辭禮議許遞。前承旨李秉鼎除授。其令公廨。修呈日記。
정조 0년 · 강
惠慶宮進服淸暑六和湯。前方中加便香附一錢。命五貼製入。
정조 0년 · 목
以鄭光漢爲京畿監司。李杞齡爲肅川府使。李匡說爲永春縣監。安川君烓爲都總管。
정조 0년 · 목
敎曰。吏曹假郞廳。稟以郞廳下直。已久。尙不入寶。歲抄一丈未下。而傳旨徑先捧入。不可無飭。當該吏房承旨推考。○敎曰。寶下時不爲安寶。寶入後更稟。前所未聞。政廳承旨遞差。
정조 0년 · 목
敎曰。預爲進詣。卽齋宿之意也。廚傳有弊。故雖使明日進去。不可不淸齋。都承旨牌招入直。
정조 0년 · 강
命掌苑提調罷職。郞廳汰拿。
정조 0년 · 목
敎曰。掌苑署供上果子於 各殿者。擧皆杇傷。而殯殿供上。尤爲甚焉。旣承 慈敎。事之寒心極矣。當該提調罷職。郞廳先汰後拿。
정조 0년 · 강
命木布各一同。紬三十疋。入于廂庫。
정조 0년 · 목
敎曰。 殯殿 大妃殿賞格。太半不足。木布各一同。紬三十疋。卽入于廂庫事。分付戶曹。依昨日參半擧行。
정조 0년 · 강
配尹蓍東于南海縣。
정조 0년 · 목
義禁府啓言。京畿前監司尹蓍東。南海縣島配。而時在畿營任所。交龜後。請押送配所。允之。
정조 0년 · 강
命武監所持軍物修補。
정조 0년 · 목
敎曰。武藝別監。皆是宿衛待令。所持軍物。修補以給事。分付軍器寺。
정조 0년 · 강
以李秉鼎爲吏曹參議。
정조 0년 · 목
敎曰。吏議望。副提調當爲首望。而觀於向者留窠。得授可知。予不欲暫捨於近密也。禮曹參議李秉鼎。爲吏曹參議。其令牌招參政。
정조 0년 · 강
都政不批。吏曹判書徐命善。參判權噵。兵曹判書李徽之。參判金載順。參議柳薫。參知柳炯進。
정조 0년 · 목
敎曰。吏議吏郞之復舊法。豈爲觀美而然哉。實出於淬礪名節。扶植世敎之意也。大抵官不必備。惟其人。淸顯華要。擧欲冒占。則是開通淸之路。而貽通淸之弊。雖於一通之際。十分詳愼。務循公議。俾無一人之濫竿事。分付吏堂吏郞。○又敎曰。文蔭武之許多罷散之中。亦豈無可用之才。可擢之人乎。毋循顏私。毋襲前套。咨爾兩銓之臣。各以姚元之寇平仲莅銓時心爲心。斯其可乎。 又敎曰。守令之臧否。而生民休戚係焉。方百里之任。顧不重歟。筮仕卽蔭路之權輿。而守令之階梯也。苟不擇焉。害及赤子。至若邊將。徒循久勤。不取其人。誠爲今日之痼弊。咨爾兩銓之臣。另加精白。 又敎曰。十考十上。五考五上。純褒抄啓者。當初法意。豈比等閒。近年以來。銓曹之收用。不遵古規。至使金石之典徒歸文具。其所以奬勸良吏之意。果安在哉。今番俾勿如前。 又敎曰。大賢之後。元勳之裔。必有詩禮以傳家者。忠孝以向國者。另加搜訪。俾有實效。 又敎曰。嗚呼。戰亡人及淸白吏子孫。 先朝屢勤錄用之 敎。予所仰覩。況今一初之政。宜有拔例之道。銓曹之臣。須知此意。俾無漏遺之歎。 又敎曰。逖矣西北嶺南人。淳厚之風。尙餘於鄒魯。勁悍之習。最稱於朔岱。國家疏通之政。宜先於此等人。亦我 列朝顧念撫摩者也。其令兩銓收用。 又敎曰。松都人卽亞於南北者。亦在 先朝。所以優恤於戊申之後者也。竝宜錄用。○又敎曰。旣諭於傳敎中。而兩銓之臣。欽哉欽哉。以副予意。以洪述祖爲長興府使。李學源爲三陟府使。沈逵爲珍山郡守。韓文洪爲順安縣令。金履顯爲金溝縣令。吳在文爲義城縣令。任靖周爲松禾縣監。洪益烈爲三嘉縣令。李昌會爲任實縣監。李殷濟爲長水縣監。金熤爲寧邊府使。李堉爲綾州牧使。洪九瑞爲北靑府使。吳載光爲鐵山府使。黃命耇爲海美縣監。金斗烈爲錦山郡守。金履鍷爲榮川郡守。尹守儉爲祥原郡守。許★(叙/土)爲旌義縣監。吳載熙爲鐵原府使。宋載岳爲吉州牧使。尹承烈爲春川府使。洪檢爲楚山府使。李東燁爲慶興府使。李尙直爲穩城府使。洪相聖爲固城縣令。徐直修爲北部都事。徐有悌爲東部都事。直修有悌竝初仕也。鄭國仁爲甑山縣令。朴仁榮爲歙谷縣令。朴星源爲報恩縣監。兪漢喆爲洪川縣監。宋持敬爲南平縣監。金重行爲殷栗縣監。李星會爲智禮縣監。白文昌爲石城縣監。安允奭爲居昌府使。李東植爲嘉山郡守。宋煥喆爲咸平縣監。鄭澤孚爲沃溝縣監。尹行晉爲務安縣監。金漢謙爲礪山府使。李壽鵬爲碧潼郡守。沈輔賢爲熙川郡守。鄭潤弼爲遂安郡守。鄭弼臣爲孟山縣監。具埉爲竹山府使。田德雨爲高原郡守。李榮逵爲高敞縣監。李東弼爲加平郡守。李再漢爲延豐縣監。南殷老爲高山縣監。崔炅爲聞慶縣監。金載仁爲軍威縣監。吳彥思爲童蒙敎官。初仕也。○以朴明源爲冬至兼謝恩正使。鄭好仁爲副使。申思運爲書狀官。○以姜載潤爲西部都事。初仕也。具允鈺爲工曹判書。李海重爲大司憲。李養鼎爲大司諫。吳載純爲副提學。閔百奮爲大司。成尹弼秉爲掌令。李秉模爲修撰。 以金宗範爲中部都事。朴基正爲南部都事。閔垠爲東部都事。宗範以下初仕也。鄭光毅爲 敬陵參奉。李熙輔爲 崇陵參奉。權應度爲 順陵參奉。柳煥星爲 靖陵參奉。金重祚爲 穆陵參奉。金友行爲 孝陵參奉。金邦德爲 齊陵參奉。李崇運爲 萬寧殿參奉。李性重爲 順康園守奉官。許㵓爲禮賓參奉。崔璹爲假引儀。光毅以下初仕也。○以田晉祥爲惠山僉使。金彥之爲訓戎僉使。李漢興爲大興中軍。金漢升爲平壤中軍。鄭汝益爲淸州營將。吳載徽爲洪州營將。韓尙裕爲大邱營將。漢升以下新資也。崔宗爲乫坡知僉使。申大順爲訓鍊副正。新通也。安翼濟爲法聖僉使。洪繼善柳孝源朴明煥洪浩源金處漢爲武兼。李忠佐爲南道參軍。姜膺煥爲部將。金元甲李召秀爲守門將。柳晦源尹相赫爲宣傳官。繼善以下。初仕也。 敎曰。一政一望。無敢放忽。必欲報國。予所知也。至於今番大政。尤爲疏滯。吏判亦云勞矣。何待例單於此人。行且授矣。吏曹判書徐命善本職。今姑許遞。使數月調息。 再政。以李徽之爲吏曹判書。具善復爲兵曹判書。鄭尙淳爲判尹。徐命善爲禮曹判書。徐浩修爲同成均。李秉模爲吏曹佐郞兼校書校理。
정조 0년 · 강
持平趙德潤。陳啓討尹相[尙:I-PERSON]通等。賜批。
정조 0년 · 목
德潤啓言。先正臣宋時烈 廟庭追配事。已有成命。孰不欽仰。而尹尙通者。以道峯書院院任。當先正黜享之時。至有稿索曳版之擧。士林扼腕裂眦。請故縣監尹尙通。亟施追奪之典。李漢一李有喆李世孝金養心之大諫。金霔尹鵬擧申五淸朴瑞良申尙權李德傅之承旨。濫叨華銜。久駭物情。請竝施刊改。鄭遠達之狂易病癈者。渠是厚賊猶父之親。則不可仍置京輦之下。請永刊仕版。放逐鄕里。前平安兵使崔東岳。縱恣悖戾。貪淫醜穢之狀。月前諫院之啓。只請刊版蒙允矣。兵營還穀數萬石。乘貴作錢。料販取剩。公庫白木累百同。稱以改色。重價發賣。餘利之入已者。不啻累鉅萬。咨行不法。若是狼藉。竝與院啓中奸騙良女一款。嚴加査究。以爲準法勘齗。今春增廣大科。又二所初試試券。本爲三千餘張。而入啓單子。只以二千餘張書塡。餘數千餘張。都歸於吏隸輩偸竊云。其時監試監察。拿問嚴處。該吏議律之止於杖徒。失之太寬。刑曹該堂上從重推考。該吏更以重律照勘。批以。尹尙通事。事固駭痛。而旣非惡逆。又是微官。不允。李漢一等事。鄭遠達事。崔東岳及末端事。依啓。
정조 0년 · 강
差下改建堂上具允鈺。
정조 0년 · 목
敎曰。戶曹參判金華鎭。勢難强迫。改建之役。一時爲急。宜付熟手。工曹判書具允鈺。改建堂上差下。牌招察任。其令今日進去。金華鎭改建堂上減下。
정조 0년 · 강
命進御茹藿湯停止。加減心腎湯。自今煎入。
정조 0년 · 강
召見守令邊將初仕人于興政堂。
정조 0년 · 목
鐵原府使不能誦七事。予曰。鐵原府使吳載熙改差。予曰。石城縣監白文昌。京畿守令相換。黔毛浦萬戶不能誦履歷。予曰。黔毛浦萬戶李重錫。爲先汰去。令該營大將從重決棍。予曰。禁御把總。爲守令自辟之階梯。其所擇差。不可以該營門將官泛忽。頃日筵中。已有下敎。此後禁御兩營把總。雖爲百里。庶不僨事者。各別擇差。此望還下。更爲擬入事。分付禁御兩營。
정조 0년 · 강
吏曹參議李秉鼎。疏辭新除三銓之任。賜例批。
정조 0년 · 강
刑曹判書李溎上疏自引。賜批。
정조 0년 · 목
疏略曰。今此收券實數之相左於入啓單子者。不特監察之不謹照檢。該吏之罪。亦不勝言。固當旁照於科場律。而遍考律文。實無襯當。只大明律。詐不以實者。有杖八十徒二年之律。故不得不以此律勘斷。玆敢露章自列。伏乞亟降威罰。批以。卿旣以尺量繩。同律度量衡。王政之所先。則獨乎法也。烏可不然。卿其勿辭察任。
정조 0년 · 강
工曹判書具允鈺。疏陳情勢。賜批。
정조 0년 · 목
疏略曰。臣侄陷不測之地。而獲保軀命。臣之向來一疏。義附自劾。而反媒人言。更添罪案。此莫非臣自取。今玆水部之除。敦匠之命。何爲而反於臣身哉。顧臣情踪。初無去就之可議。時敎嚴召之下。未免坐違。豈忍有一毫便訣之意。而餘悸未定。萬念都灰。惟有屛跡朝端。退伏田廬。以卒餘生而已。伏乞亟命鐫削。仍降威罰。批以。昨冬前席之敎。今應記有。其後卿之絕於厚謙。爲彼含憾。幾至罔測之境。予亦聞之。向來臺臣。其不知裏面。亦無足怪。卿其勿辭察任。
정조 0년 · 강
執義李一曾以父病陳疏乞遞。批許救護。
정조 0년 · 강
修撰李魯述上疏。陳勉仍討逆。賜批。
정조 0년 · 목
疏略曰。當此一初之辰。凡所以發號施令者。無不足於聽聞。中外欣。欣想望太平。而第其罔念之戒。反在惟聖者。故曰靡不有初。鮮克有終。又曰終始惟一。是乃日新。以殿下典學之功。想必屢省於此。而臣之所欲進者。亦捨此而何以哉。顧今國是大定。獨於父女按法之請。尙魯孥戮之典。厚謙母子之依律。尙靳一兪。至於獜漢。則以此負犯。尙逭王章。偃息於善地。其可曰國有法乎。竝亟從三司之請。批以。首陳甚是矣。更當省察於日用之間。諸賊之靳允。予意有在。洪獜漢事。亦有斟量。爾其勿辭察職。
정조 0년 · 강
持平趙德潤啓請金華鎭定配。具善復特除還寢。賜批。
정조 0년 · 목
德潤啓言。往在癸巳。嶠嶺一路。最被旱澇。而尙州賙賑。非比他邑。牧使鄭錫達。藉其勢熖之熏天。恬視餓殍之在地。冤聲載路。及其畢賑之後。得見其時監司金華鎭論賞之啓。錫達善事賙賑。擢寘一道之最。自備穀物。多至五百之數。畢賑遞歸之日。乃以千包之穀。劃給錫達。以充私用。附麗逆謙。循私蔑公之狀。昭不可掩。請戶曹參判金華鎭遠地定配。中批擢除。本非淸朝之美規。況本兵是何等重任。而昨又具善復特除之命。何聖明之無所留難。一至於此也。人望未盡叶。廟薦不曾加。恐不可遽然特授。請還收。批以具善復事。予亦知中批之爲權宜。而特除具善復者。以其人旣宿將。又見可取之端故也。所論可見無隱。特寢昨日之敎。
정조 0년 · 강
命前後吏兵判中批人竝改正。
정조 0년 · 목
敎曰。臺臣之言。旣已嘉之。其在用言之道。豈可徒然。而不思不繹之意。兵判猶然。況吏判乎。前後吏兵判中批人。一竝改正。郞爲捧傳旨啓下。
정조 0년 · 강
以李福源爲兵曹判書。前望也。
정조 0년 · 강
命李奎緯議處姑待決末。
정조 0년 · 목
敎曰。觀此李奎緯草供。滿紙噴薄。不可謂之直招。而昨日嚴問後照律之敎。以其道臣似不以違錯之言査得狀聞故也。奎緯旣以新舊伯交龜之席。囁喋之說。先已傳播納供。則奎緯旣是法從。而當勘之律。亦非等閒。則不可以此直斷。又況前後道臣。旣在䵝昧之科。亦不可無指一後區處之道。忠淸前監司閔百奮。及時任監司徐有臣。發緘後更當議處。此啓目姑待決末事分付。
정조 0년 · 강
重推兵曹判書李福源。
정조 0년 · 강
諭領議政金陽澤。
정조 0년 · 목
敎曰。聞右相所奏。卿以貶目及改望事。爲難安之端云。處義過當。實非所望於卿者。許多注措之際。有所可否。固是常事。況大官與小官有異乎。卿須安心。卽爲入來。同參次對事。遣史官傳諭于領議政。
정조 0년 · 강
行次對于興政堂。召見守令邊將初仕人。
정조 0년 · 목
右議政鄭存謙曰。 王大妃殿湯劑。當繼進乎。予曰。唯。御將次對罷後。 王大妃殿承 候可也。存謙曰。領相以殿最及改望事。雖未敢陳箚引義。私情惶悚。今日賓對。不敢入來云矣。予曰。處義太過矣。延豐縣監不能誦七事。予曰。延豐縣監李再漢改差。領議政金陽澤進前。予曰。聞右相之言。處義太過矣。陽澤曰。非敢曰處義也。雖不敢陳箚自列。向日筵中。伏承下敎。臣罪臣固自知。在臣私義。不敢晏然矣。予曰。何必過引。卿須安心焉。陽澤曰。誌文有稟定事矣。予曰。更爲入侍于廬次。
정조 0년 · 강
命楚山府漂戶還上停捧。
정조 0년 · 목
右議政鄭存謙啓言。平安監司徐命膺狀啓。以爲去月二十六日之雨。楚山府民家八戶漂失。人物幸免渰死。而當年條還上停捧。自有前例。請令稟旨分。付矣旣有前例。請依狀請許施。從之。
정조 0년 · 강
命諮議通望人。六品職遷轉。
정조 0년 · 목
右議政鄭存謙啓言。朝家之待抄選。本自殊別。而侍講院旣罷後。諮議之通望未經人。揆以格例。合有區處之道。故敢達。敎以。六品職遷轉。
정조 0년 · 강
命尙州槐山間路設防。令道帥臣狀聞稟處。
정조 0년 · 목
訓鍊大將張志恒啓言。尙州槐山境間路事。有次對時稟處之命矣。聞此路自古有之。而不過居民輩互相往來。不如爲抵京之捷逕矣。比鳥嶺坦易。且近一日程。亦無賊患。故嶺南往來。皆由此路。自本道申飭防禁。而不得云。勢難永塞。松面之地。爲四邑要衝之路。可設防守處。然創設鎭守。似多弊端。若當緩急。本郡守率某樣軍進守要緊事。成置節目爲宜。令兩道道帥臣。看審形便。稟處似好。請下詢大臣。予詢大臣。右議政鄭存謙曰。若開此間路。則鳥嶺便作無用之關防。故至有設防之議。此則不可輕議。今秋巡歷時。先令兩道道帥臣審其地形。狀聞稟處似宜矣。從之。
정조 0년 · 강
罷兵曹判書李福源職。
정조 0년 · 목
敎曰。本兵非暫曠之任。雖以朝體言之。一夜之內。五違召命。雖與無情勢者有異。揆以道理。不可無飭。兵曹判書李福源罷職。政官牌招開政。
정조 0년 · 강
重推吏曹判書李徽之。參判權噵。參議李秉鼎。
정조 0년 · 목
敎曰。吏曹三堂。又此違牌。極爲未安。吏曹判書李徽之參判權噵參議李秉鼎。一竝從重推考。更卽牌招。大臣公退前問望擬入。
정조 0년 · 강
大司諫李養鼎陳啓。彈趙明鼎等賜批。依啓。
정조 0년 · 목
陳啓。以爲司直趙明鼎。居銓而謟事權貴。掌試而專開賄門。縱其猾甥。結婚翔雲。寅緣托交。以爲密邇厚賊之階梯。至以翔雲之釁孼。首檢太常。李復泰之鄕品卑微。差遣名邑。雖以今番獻議言之。係是科場變通。則以其平日行私。何敢容喙於其間。而獻議之不足。一疏再疏。顯有希顗之心。其放恣無嚴。莫此爲甚。請亟施竄配。又啓。以爲削黜罪人李敬倫。曾爲尙方之郞。厚賊時爲提擧。敬倫晝夜侍坐。圖得雄邑於李潭之手。與其時監司元義孫。猾性相合。義孫挾廟堂之勢。優得災結敬倫相議偸食。殆至萬結。及夫濫竊科第。主張凶論。削黜薄勘。失之太寬。請令本道嚴査狀聞。亟施當律。又啓。以爲三司職任。不輕而重。李克生之駭悖。李祖源之釁犯。陳疏已論。請李克生李祖源亟施刊正。竝批以。依啓。
정조 0년 · 강
重推二曺判書具允鈺。
정조 0년 · 목
敎曰。改建廳。時無堂上。不得擧行云。此與他職有異。改建之役。亦爲時急。此何道理。工曹判書具允鈺。從重推考。牌招入侍。
정조 0년 · 강
召見東萊府使柳戇改建堂上具允鈺于興政堂。
정조 0년 · 목
戇辭陛也。○戇進前。予曰。數旬近密。已知可用矣。今此特除。亦有意焉。邊務多弊。懋哉懋哉。克盡職事。今當遠離。殊深悵然。仍命賜弓矢藥物。允鈺進前。予曰。卿之處義過中矣。允鈺曰。臣之渾家所遭。方訟懍蹙。豈料今日復登天陛乎。予曰。母庸辭爲。改建之役。着實董飭。
정조 0년 · 강
有政。吏曹參議李秉鼎進。
정조 0년 · 목
以蔡濟恭爲兵曹判書。李敬養爲吏曹佐郞。朴師欽爲延豐縣監。徐有隣爲知義禁。
정조 0년 · 강
遞工曹判書具允鈺。
정조 0년 · 목
敎曰。具允鈺之一遞本職。不害爲一伸廉隅之道。工判許遞。
정조 0년 · 강
遣承旨。詣 景慕宮看審役處。
정조 0년 · 강
修撰尹若淵上疏討逆。仍陳時弊。
정조 0년 · 목
疏略曰。臣屛伏鄕里。竊聽道路。固已知厚謙母子作威作福。罪惡貫盈。萬戮而有餘憤矣。殿下曲加容貸。不卽鋤治。一則曰。不忍之心。二則曰。罔治之義。臣誠反覆思惟。莫曉其至當也。夏書曰。殲厥巨魁。脅從罔治。而不曰脅從罔治。殲厥巨魁者。蓋其先後之序。本自如此。今此厚謙母子之偃處覆載之間者。豈非我 宗國岌嶪之憂。而乃所以罔治脅從者。適足使反側子益增其不安而已。試思向年以來。凶熖益張。惟其氣味之相符。族類之相近者。固已不言而可知。而至於趨向不同。名以國邊之人者。亦且見利忘義。靡然以向之。惟彼洪獜漢之地處何如。職責何如。而敢發包藏之悖說。以沮磐石之至計。雖聖明原情以定罪者。似出於天地包荒之量。而顧諸臣執跡以誅心者。豈獨無鷹鸇逐雀之志哉。申晦之身聯姻戚。位躋大僚。而汲引無賴之徒。增成滔天之勢。則春秋之先治黨與。彼烏得以免諸。而善地之燕燕居息。可謂失刑甚矣。伏乞以厚謙母子之罪。上告下布。極正典刑而洪獜漢之島配。申晦之遠竄。次第以行之。至於父文女尙魯之內外締結。圖移 社稷。其所關係。至重且大。臣謂父文女極施一律。尙魯之竝戮諸子。斷不可已也。竊覵聖質高明。聖學卓越。今日廷臣。固已悅服。而方且仰詹新化。俯省舊愆。以悅服之情。有救過之心。則阿諛之態。迎合之風。理勢之容或不免。此臣之過憂者一也。聖智首出。百事可做。無所藉力於群下。遂欲上捨唐虞命官咨牧之治。下行秦隋衡石傳餐之政。此臣之過憂者二也。目下悠悠。莫如民事之爲亟。而側聽屢日。廊廟之猷。公車之牘。曾無一言略綽於民憂國計者。此臣之過憂者三也。洪惟我 肅宗大王丙申 處分。撤院所以正士趨也。毀板所以闢邪說也。若以天意論之。蓋有以俟後聖也。前禮曹判書鄭尙淳。不思成君之美。徒懷護黨之心。遂使邪穢之鬼。潛飫俎豆之薦。詖遁之說。肆行天壤之間。臣實痛之。伏願亟命盡撤其院。盡毀其板。鄭尙淳重加讉責。
정조 0년 · 강
召見副司果尹若淵于興政堂。
정조 0년 · 목
若淵進前。予命讀其疏。至趨向不同。名以國邊之人句。予曰。爾之所云趨向者。卽何趨向。國邊云者。何所指乎。若淵對曰。人之趨向不同。而獜漢當無沮戲聽政之心。故謂之國邊人矣。予曰。伏乞以下所請者。何謂也。對曰。厚謙母子。其罪重。故以極律請之。獜漢則無如厚謙之罪。故分其輕重矣。予曰。獜漢之罪。比厚謙何謂之輕乎。對曰。厚謙乃巨魁。獜漢則旣是國邊人。故臣謂其罪有輕重也。予曰。厚謙之罪。則不可勝誅。而至於聽政沮戲。全是獜漢之凶計。獜漢乃予之外戚。位在大官。其地處與他自別。而有此凶肚。以此論之。其可曰輕乎。對曰。臣意則以爲不然矣。予曰。汝以尹慤之孫。應知忠逆之分。而懲討之義。何如是乎。對曰。臣果墜落於臣祖矣。予曰。洪獜漢申晦竝擧者。謂其罪同而然乎。對曰。獜漢之罪。與申晦差間。而比厚謙則甚輕。故厚謙之下。與申晦竝請次律矣。予曰。誅心之律。卽春秋罪趙盾之語。獜漢之逆節已昭著。則豈但用趙盾誅心之律乎。若淵無辭可對。予曰。獜漢之地處何如。而敢沮其聽政。則其罪當如何。而爾之所以比厚謙甚輕者。何也。其明陳之。對曰。獜漢則不過妄發。其根本卽厚謙也。予曰。如爾之言。則厚謙當用極律。而獜漢只島配而止乎。若淵盛氣而對曰。臣則不知洪獜漢之爲罪。殿下必欲處置。稍侍 因山後觀勢。某般處之無妨矣。予曰。獜漢何等極逆。而敢以不知爲罪。盛氣而對。營護之凶言。萬萬叵測。況且治逆。何等至嚴。而敢以 因山後某般處置等說。如是肆然陳奏耶。 又敎曰。更當下敎。而春秋之義。不但護逆亦逆。若淵之疏。與翔雲換頭易面。而筵奏中 因山後等語。逆節昭著。渠焉逭邦憲。尹若淵令王府親鞫次具格拿囚。又敎曰。金商門外親鞫時。原任大臣兩司諸臣捕將命招。
정조 0년 · 강
召見承旨洪國榮于廬次。
정조 0년 · 목
國榮曰。若淵之疏。顯帶營護之意。及其奏對。辭語閃倏。護逆二字。實所難免。而第念鞫獄。事面至爲重大。若淵言雖凶包。顧其官則經幄之臣也。聖上一初之政。凡係施措。尤宜審愼。伏願還寢親鞫之命。予曰。承宣何爲發此言也。國榮曰。朝家待玉堂之道。固宜自別。不可遽然設鞫。伏願深加裁度。予曰。初意則必欲嚴鞫得情。今聞所奏。承宣豈不爲予匡輔乎。
정조 0년 · 목
敎曰。護逆亦逆。苟有王法。則若淵焉逭三尺。此等怪鬼之輩。敢售營護嘗試之計。卽命親鞫。乃所以嚴懲計而明義理也。今聞承旨之奏。若淵焉逭護逆之律。而鞫獄事體。至爲重大。節目之間。無或有過中之歎耶。於是予有覺悟者。特寢親鞫之命焉。若淵下本府。以待下敎。
정조 0년 · 강
荐棘洪獜漢于古今島。
정조 0년 · 목
敎曰。洪獜漢尙置善地。故如若淵輩。視若尋常。敢爲營護。礪山府竄配罪人洪獜漢。古今島荐棘。
정조 0년 · 강
罷承旨金文淳職。遞吏曹參議李秉鼎。
정조 0년 · 목
敎曰。政廳承旨之參涉政望。雖曰無機關。有關後弊。右承旨金文淳罷職。又敎曰。政廳承旨。雖甚不緊。若能據例。豈有聽從之事。今所處分。非罪。不能先知也。吏曹參議李秉鼎遞差。
정조 0년 · 목
敎曰。若淵令本府推鞫。以此問目擧行。又敎曰。該房承旨。持此問目。進於本府。俄者筵中。旣已盡問。今別無更問之端。嚴刑二次後。取招書入。
정조 0년 · 강
遞副總管金用謙。以李世澤代之。
정조 0년 · 목
敎曰。時當極炎。老病總管。勢難宿衛。副總管金用謙改差。口傳擬入。
정조 0년 · 강
有政。吏曹判書李徽之。參判權噵進。
정조 0년 · 목
以宋德相爲吏曹參議。鄭元始爲修撰。朴宗德爲工曹判書。
정조 0년 · 목
敎曰。昨因承宣之奏。雖寢親鞫之敎。而更以思之。若淵之逆節。非比尋常。且於昨夜。見其文書。端緖之出情節之顯。已無可言。今則事端又與。昨日大異豈可推鞫而止。若淵當親鞫。卽令該府擧行。敎曰。親鞫處所。金商門爲之。日熱如此。禁軍只一番侍衛。而扈衛把守置之。
정조 0년 · 강
御金商門。行親鞫。領府事金相福。領議政金陽澤。左議政金尙喆。右議政鄭存謙。判義禁蔡濟恭同義禁沈墢李★(土+甲)徐有隣。大司憲李海重。大司諫李養鼎。執義李一曾。掌令柳榮鎭。正言姜★(亻+寅)。問事郞廳尹弘烈沈豊之。副校理徐有防鄭宇淳。修撰鄭元始。副司果李魯述李商進趙尙鎭。承旨徐浩修洪國榮李商巖林得浩鄭民始柳焵。
정조 0년 · 목
予具平服乘輿。詣金商門陞座。予曰罪人上之。命有防書問目。取招至半。予入小次。予曰。左承旨何爲出去。浩修曰。謂以爲罪人所。彈引義出去矣。予曰。何其太過。左承旨更爲入侍。國榮進前。予曰。何其過當。惟彼凶徒。必欲剪除予羽翼。使予孤危而無所依恃。其窮凶情狀。明若觀火。此非今日始自知之者。豈可以渠輩脅持之言。作爲引義之端乎。國榮曰。彼輩之狼怒吹毒。莫非臣在朝之致。伏願斥退如臣之無狀者。予出少次。命時原任大臣進前。予曰。予若不諭。卿等何以知之。惟彼凶徒。實有根柢。究厥兆眹。始予潛德之時。言念當時孤危之狀。尙覺毛骨之竦然。自予在儲之時。若浼之性太過。戚里近習。未嘗假借。故異志不逞之徒。由是怏怏。左右潛何。日夜陰探。必欲剪除儲君之羽翼。眩惑儲君之心志。自夫近侍僕御。以至掖庭賤隸。莫非此輩之腹心爪牙。儲君之一語默一言動。無不聞之。無不知之。把持牢籠。威脅恐動。罔有紀極。當此之時。其孤危岌嶪之狀。可謂汲汲乎殆哉。戚里近習。旣皆如此。左右前後。又無可恃。幸賴左承宣之自宮僚時竭心保護。得至今日。莫非左承宣之功。日夜相須而依恃者。惟是左承宣一人而已。以故。不逞之徒狼怒愈痼。怨憾轉深。排布醞釀。綢繆和應。凡係戕害此人者。乃是剪除羽翼之計。其氣熖之危怖。機密之陰慘。到今思之。不覺心膽之俱冷。當是時也。予之不得解衣而寢者。不知其幾許月矣。景色之危懍。事機之急迫。不得已令宮僚捨予避禍。觀於此敎。可以知當時之事矣。逮至昨冬。先大王有所 下敎於宮中者。則渠輩於此。無辭沮遏。甚至於或謂之御將執手。或謂之與書金尙默。似此等說。內外煽動。左右恐喝。至於獜漢三不必知之說。揮手止之之擧而極矣。此可謂之有臣節乎。無臣節乎。至於重臣徐命善之疏一出。而渠輩之凶謀陰計。打破無餘。則怨心愈痼。用計愈急。喚出妖雲。以爲翻覆之圖。以爲春間 痰候少差之時。密奏雲書。則臨門之擧。可以唾掌而待。又以爲雲書中溫室樹査問。則可以一網打盡矣。又以爲宮僚剪除則徐。命善輩。如摧枯拉杇。至於臘月二十二日。內以盛饌進之。外以妖雲急書投之。至欲朝呈雲書。暮售凶計。如非 先大王止慈之天。日月之明。何以得有今日。思之骨竦。言之髮豎。當日之千緖萬端。誠不忍更提。亦不欲盡說。而所謂戚里。無非角立國家。讎視君父。則到今卽祚之後。孤危岌嶪之狀。尤非在儲時比。自在春宮。以至今日。左右近侍。惟是左承宣一介臣。則渠輩必欲除去。而乃已釀成若淵之疏。以爲嘗試之計。此其端緖甚微。根本甚大者也。予若不諭。卿等亦無以知之。故略擧其萬一。而此外又有未盡諭者。誠不欲更提故也。相福曰。今承下敎。不勝毛骨之竦然。如非聖敎。臣等何以知之。陽澤曰。今此聖敎。洞諭。臣等知其所不知。不覺心寒而膽掉。亂臣賊子。何代無之。而排布經營。如是窮凶者。未之前聞矣。尙喆曰。今聞聖敎。凶逆之根柢本末。始得知之。實是亘萬古所無之逆矣。乘輿還內。
정조 0년 · 강
吏曹判書李徽之。疏辭新除長銓之任。賜批。
정조 0년 · 목
批以。予之取卿。別有在焉。卿其勿辭。卽爲察任。
정조 0년 · 강
判府事韓翼謩箚。陳病未參鞫。賜批。
정조 0년 · 목
批以予之終始曲保於卿。爲卿老也。今則卿之處義。與前大異。卿須諒之。仍命使樞郞傳諭。
정조 0년 · 강
以柳焵爲承旨。遞同義禁徐有隣。以鄭一祥代之。
정조 0년 · 목
敎曰。同義禁徐有隣爲先改差。口傳差出。
정조 0년 · 강
御金商門。行親鞫。領府事金相福。領議政金陽澤。左議政金尙喆。右議政鄭存謙。判義禁蔡濟恭。同義禁沈墢李★(土+甲)沈頤之。大司憲李海重。大司諫李養鼎。執義李一曾。掌令柳榮鎭。正言姜★(亻+寅)。問郞尹弘烈沈豊之。吏曹佐郞李秉模。校理鄭宇淳。修撰鄭元始。副司果李魯述李商進趙尙鎭。承旨徐浩修洪國榮李商巖。
정조 0년 · 목
予具平服乘輿。詣金商門陞座。命罪人上之。命書問目。親鞫至半。命大臣進前。予曰。此輩之凶言悖說。類皆如此。大臣見之。此乃李商輅抵趾海書。以重臣疏。謂之機關陰秘。景色危怕。又曰。近以風色之不佳。脾胃難定。噫此何心腸。此何下語。重臣之疏。卽是爲 宗杜大計。則曰以機關者。指意何歸。機關之不足。又以爲陰秘。聽政之日。朝衆何如。則乃敢曰景色危怕。又焉敢曰脾胃不定耶。惟此商輅。以獜漢之切姻。敢生怨狼之心。做作罔測之言。至謄於書札。則渠輩之恒茶飯凶言悖說。從可知矣。似此等說。耇輝鏡夢之所不敢道於當日者也。苟有一分北面之心。豈敢以此等之說。萠於心而發諸口乎。相福曰。其所下語。極爲凶包。實是前古所無之逆矣。陽澤曰。如許凶逆。實是往牒之所未見。令本府請嚴捕。從之。三司進前曰。今此商輅所捉書札中凶言悖說。無辭發明。請先捧結案。次問徒黨。予曰。先問其徒黨可也。時原任大臣進前曰。今則更無可問之端。其在獄體。先捧結案宜矣。予曰。其根柢。益爲究問可也。予曰。惟彼商輅。亦知趾海之心腸。故有此凶書。究其根本。趾海實爲其魁矣。○敎曰。身爲都憲。緩於討逆。如此妖惡情節已露之類。名出已久。而發捕之前。不卽請拿。如崔景彥獄事之心。則豈敢如此。不可尋常處之。大司憲李海重爲先竄配。兵曹參判金載順爲都憲。牌招。○敎曰。灣府査事。尙在未了中。前府尹洪檍騎堂之任。今姑改差。大司諫李養鼎爲騎堂。諫長之代以沈履之除授。皆令牌招謝恩。 載順履之等曰。未承款前。遽爾請律。似涉未安。故囁嚅未發。而若論其魁。惟趾海是已。伏願亟施王章焉。 敎曰。親鞫姑罷。乘輿還內。
정조 0년 · 강
削領府事金相福等。罷左議政金尙喆職。
정조 0년 · 목
敎曰。身爲大臣。雖見絕悖不道之說。恬嬉而玩愒。未見沫血之義。自朝至午。一味暇豫。以至進前詢。問大臣之意。循常說去而已。大臣之體。固如是乎。不嚴乎忠逆之分。則揆以人臣之分義。厥咎何居。不可尋常處之。領府事金相福領議政金陽澤判府事李溵右議政鄭存謙。竝施削職之典。至於左相。當初所奏。雖甚別白。其所雍容。與諸大臣無異。左議政金尙喆。罷職不敍。
정조 0년 · 강
三司合啓。請判府事韓翼謩削黜。賜批。大司憲金載順。大司諫沈履之。執義李一曾。副應敎尹弘烈。校理沈豊之。副校理鄭宇淳。正言姜★(亻+寅)。修撰鄭元始。
정조 0년 · 목
合啓。以爲昨冬國家安危之機。至今追思。尙覺懍然。苟有體國大臣。則雖非 上敎。固當直請聽政。而伊時首相韓翼謩。徒事彌縫。不卽奉承。使 宗國大計幾致難言之境。罪負至重。爵秩如故。請爲先削奪官爵。門外黜送。批以。依啓。
정조 0년 · 목
義禁府啓言。前大司憲李海重。端川府竄配。請押送。允之。
정조 0년 · 강
命前右議政鄭存謙。復拜右議政。
정조 0년 · 강
工曹判書朴宗德等聯疏討逆。賜批。司直李昌壽禮曹判書徐命善。左參贊黃景源。司直金漢耆。吏曹判書李徽之。刑曹判書李溎。吏曹參判權導同。敦寧李得宗。副司直鄭一祥朴道源成天柱洪梓金光國李★(土+甲)。大司成閔百奮。寧邊府使金熤開城留守徐有慶。同義禁沈墢。兵曺參判李在協。敦寧都正金相戊。副司直沈觀之。前參議洪檍僉知李宜老。副司直朴取源朴宗岳南玄老。楚山府使洪檢。兵曹參知李養鼎。工曹參議徐逈修。吏曹佐郞李秉模。副司果宋煥億。兵曹正郞申大年。咸平縣監宋煥喆。前獻納宋文輅。前正郞洪文海。
정조 0년 · 목
聯疏略曰。噫嘻。痛矣。亂臣賊子。何代無之。而豈有若獜漢者哉。凶濫之性。貫盈之惡。已悉於前後致討之辭。今不必煩複。而昨冬國勢之凛綴。言可流涕。宮闈之間。大策已決。敢以三不必知之說。容易發口。肆然沮遏。末乃挾逆謙之凶熖。倡妖雲之凶疏。以爲疑亂。煽動於 授受光明之際。天下之逆。從古何限。而求之往牒。實所罕聞。而尙此假息於覆載之間。於是而部落徒黨之失志怏怏者。寔䌓其徒。至於若淵妖疏而極矣。敢以國邊人三字。隱然推奬。今日之元惡。卽一獜漢。而尙今容貸。則安得無若淵怪鬼輩。繼妖雲而鼓吻。以亂我殿下淸明之治哉。乃若厚謙亦一天生劇賊。與獜漢一而二。二而一。使厚謙至今假息。何以熄亂逆而靖世道哉。伏乞亟誅而賊。使 宗杜奠安。亂逆知懼焉。批以省卿等之疏。所請具悉。
정조 0년 · 강
御金商門。行親鞫。判義禁蔡濟恭。同義禁沈墢李坤沈頤之。大司憲金載順。大司諫沈履之。執義李一曾。掌令柳榮鎭。正言姜★(亻+寅)。問郞尹弘烈沈豊之。吏曹佐郞李秉模。校理鄭宇淳。修撰鄭元始。副司果李魯述。承旨徐浩修洪國榮李商巖林得浩鄭民始柳焵。
정조 0년 · 목
予具平服乘輿。詣金商門陞座。予命罪人上之。命書問目。 予曰。右承旨何爲出去。浩修曰。謂以罪人所彈出去矣。予曰。太過矣。凶逆雜亂之說。何足引義。還爲入侍。 敎曰。逆獄方張。按獄無大臣。昨日擧措。雖甚失着。豈有緩忽之理。時原任大臣竝給牒敍用。政官牌招開政。又敎曰。時原任大臣待下批。卽爲命招。同參鞫坐。 敎曰。宣傳官尹範敍。以尹若淵强近之親。文書搜探命下之後。諱其親誼。晏然奉命。文書中雖或有拔匿者。何以知也。極爲寒心。爲先汰去。 敎曰。親鞫姑罷。待明朝擧行。乘輿還內。
정조 0년 · 강
有政。吏曹判書李徽之。參判權導。兵曹判書蔡濟恭進。
정조 0년 · 목
以李宜哲爲禮曹參判。領府事金相福判府事金陽澤金尙喆李溵單付。
정조 0년 · 강
以判府事金陽澤。爲扈衛大將。
정조 0년 · 강
仁陽君李景祜等聯疏請獜漢厚謙亟正王法賜批。
정조 0년 · 목
聯疏略曰。獜漢之罪。已悉於三司致討之章。而狼藉情節。昭著於若淵營護之語。豈有若獜漢之窮凶極惡。尙逭王章者哉。敢挾逆謙之凶熖。粧出妖雲之凶疏。乃爲疑亂授受之際。噫嘻痛矣。厚賊與獜漢。腸肚相連。一而二。二而一者也。伏乞亟正兩賊之罪。批以。又省卿等之疏。更悉卿等之請。
정조 0년 · 강
司諫李在學等聯疏請獜漢厚謙明正典刑賜批。持平李濟萬獻納李儒慶。
정조 0년 · 강
知事尹㲄等聯疏諸獜漢厚謙亟正王法賜批。
정조 0년 · 강
御金商門行親鞫。仍召見水原府使申大升。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁沈墢李★(土+甲)沈頤之。大司憲金載順。大司諫沈履之。執義李一曾。掌令柳榮鎭。正言姜★(亻+寅)。問郞尹弘烈沈豊之。吏曹佐郞李秉模。副校理鄭宇淳。修撰鄭元始。副司果李魯述李商進趙尙鎭。承旨徐浩修洪國榮李商巖林得浩鄭民始柳焵。
정조 0년 · 목
大升辭陛也。予曰。自在宮官。已知可用。下去懋哉。○存謙曰。商輅何等劇賊。而其所捉書札。渠旣一一自服。而當律未施。遽至徑斃。臣謂當該守幕都事及當該堂上。不可無罪矣。予曰。都事誰也。烱[焵:I-PERSON]曰。申光復云矣。予命申光復拿入。予曰。汝以守幕都事。罪人之一動一靜。固當各別審察。何不於未斃之前。病急之時。趁卽告達。光復奏曰。非但此罪人。其他罪人。下幕之後。輒皆氣息奄奄。有若不愈時刻者然。若欲以病急告達。則恐涉煩瀆。趑趄未卽。不意頃刻之間。以致徑斃矣。予曰。旣已汰去。申光復拿出。命左右捕將入侍。李柱國李漢膺進前。予曰。今日罪人下幕之後。令捕校探其情狀。善爲譏察可也。予曰。罪人竝下幕。又曰。親鞫姑罷。待明朝擧行。仍乘輿還內。
정조 0년 · 강
罷判義禁蔡濟恭。同義禁沈墢李坤沈頤之職。汰禁府都事申光復。
정조 0년 · 목
敎曰。當該金吾堂上一傡罷職。當該都事汰去。又敎曰。金吾堂上有闕代。口傳差出。兵曹判書前望單子入之。
정조 0년 · 강
遞大司憲金載順。以金相翊代之。
정조 0년 · 목
敎曰。法官例不當兼任。同義禁金載順本職許遞。前參判金相翊敍用。大司憲除授。卽爲牌招。帳殿謝恩。
정조 0년 · 강
以具善復爲兵曹判書。趙㻐金載順沈履之爲同義禁。鄭好仁爲兵曹參判。㻐以下口傳也。
정조 0년 · 목
敎曰。新除授兵曹判書。待下批卽爲牌招。傳授命召。
정조 0년 · 강
有政。吏曹判書李徽之進。
정조 0년 · 목
敎曰。莫重鞫坐。兩司不備有情勢。兩司一竝改差。政官牌招開政。○以申應顯爲司諫。朴天衡爲獻納。沈有鎭金履厚爲持平。
정조 0년 · 강
命柳孝源。都總都事備擬。
정조 0년 · 목
敎曰。旣已下敎。武兼柳孝源。今日都總都事備擬。
정조 0년 · 강
以朴宗德爲判義禁。
정조 0년 · 목
敎曰。判義禁許遞。工曹判書朴宗德除授。
정조 0년 · 강
大司諫沈履之等聯啓。請商輅孥籍。賜批依啓。執義李一曾。副應敎尹弘烈。掌令柳榮鎭。校理沈豊之。正言姜★(亻+寅)。副校理鄭宇淳。修撰鄭元始。
정조 0년 · 목
聯啓以爲。罪人商輅。實是前所未有之劇賊。而未及正法。遽至徑斃。王章未伸。臣等謂物故罪人商輅。亟施孥籍之典。斷不可已也。批以。依啓。
정조 0년 · 강
拿前禁府都事申光復。
정조 0년 · 목
從大司諫沈履之等所懷也。
정조 0년 · 강
命慶尙左水使尹景淵改差。別軍職徐仁碩汰去。
정조 0년 · 목
敎曰。逆豎强近之族。不可坐擁藩閫。慶尙左水使尹景淵爲先改差。今日內口傳擇差。仍卽辭朝。又敎曰。別軍職徐仁碩爲先汰去。
정조 0년 · 강
命吏隸竝勿除汰。
정조 0년 · 목
敎曰。吏隸與掖隸有異。渠亦民也。關其命脈。宜有參酌之道。闕內各司及軍門將校外。竝勿除汰事。卽爲分付。
정조 0년 · 강
御金商門行親鞫。領府使金相福。領議政金陽澤。左議政金尙喆。判府事李溵。右議政鄭存謙。判義禁朴宗德。同義禁金載順趙㻐沈頤之。大司憲金相翊。大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衛。正言姜★(亻+寅)。問郞尹弘烈沈豊之。吏曹佐郞李秉模。副校理鄭宇淳。修撰鄭元始。副修撰李魯述。副司果李商進趙尙鎭。承旨徐浩修洪國榮李商巖鄭民始柳烱[焵:I-PERSON]。
정조 0년 · 목
予具平服乘輿詣金商門外陞座。宗德曰。罪人尙不上闕。當該刑房都事不可無警責。予曰。推考可也。予曰。罪人上之。予曰。刑判入侍。刑曹判書李溎進前。予曰掖屬之現告者。自本府開座。盤問其根因。第其現發之數太多。宜有輕重之參恕。秋判區別捧供可也。予曰。捕將入侍。左捕將李柱國。右捕將李漢膺進前。予曰。有何廉探者乎。柱國曰。昨令捕校。着守間軍服色。乘昏踰入。遍行廉察。則福海幕中。多有探知者。以爲若淵之疏。乃是相簡之指囑云矣。予曰。益加廉探。罪人取招至半。予曰。今日凶逆之徒。卽前覬覦之輩。苟究其本。相簡恒烈是已。渠輩千罪萬惡。固不可一一臚列。而擧其大者而言之。其所煽動譸張綢繆醞釀之狀。至今追思。尙覺懍然。渠以獜漢之血黨。聲氣潛通於厚賊。同一妖肚。同一凶言。相簡恒烈之在宮僚之時。則渠輩莫不吹噓延譽。及其解宮僚之後。則渠輩又復薦引恐喝。若或不得副其望。則胥動浮言。噂沓背憎。乃曰。昨日書筵。論及某事。今日召對。酬酢某言。煽動紛紜。罔有紀極。特以一二事言之。昨夏科試曰。以東宮方欲起獄。昨冬代點曰。以東宮有所用意。朝言而暮已入。昨說而今已徹。其所傳聞而流入者。皆從渠輩之黨。則渠輩雖欲發明得乎。以昨夏科試事言之。予之至今未快者多矣。昨冬代點事言之。渠有一毫臣分。則乃敢曰予有用意乎。以此言之。已無臣分。而此猶餘事。至於書筵奏達之際。敢曰邸下不扶邸下之外家。不除不利之徒。則戊巳之徒。固當爲大臣。而邸下亦將如何。重言復言。威脅恐喝。無所不至。予於奉朝賀。本無欲害之心。則渠輩初何敢以大臣等說。擬議於其間。亦何敢以此等之說。肆然直陳於儲君之前哉。渠輩初爲此等之說。以爲嘗試之計。予旣嚴斥而不得遂。則又轉而爲迎合之謀。乃於春坊直中。兩賊屛人相對。發出己巳之餘論。以其酬酢。流入於予。以爲他日容悅媒寵之資。噫相簡姑不足責。恒烈以渠祖之孫。豈忍爲此等議論乎。渠之醜陋巧譎之狀。誠不欲污口。而歷覽往牒。豈有如許陰慘叵測之賊乎。獜漢則必欲以趾海爲相。內外汲引。左右潛圖。其計終不得遂。此豈非天鑑之昭昭哉。親鞫至暮。乘輿還內。
정조 0년 · 강
掌令柳榮鎭陳啓。請李章運削職賜批。
정조 0년 · 목
陳啓以爲。李成運之情節綻露。其兄章運。豈可置之字牧之任乎。端川府使李章運爲先削職宜矣。批以。依啓。
정조 0년 · 강
命親鞫撤罷。庭鞫以此處爲之。尋命明日本府推鞫。命朴聖必等。只令除汰。勿爲發配。
정조 0년 · 목
敎曰。昨日先已現告者數十人。出付該曹。而倂今日現告。則總爲六七十人。雖是自厚謙冒差者。而豈必盡與厚謙同心者哉。命脈所關。渠亦民也之敎。昨夜已諭。宜有分輕重酌處之道。其中最緊者。內需司官員朴聖必崔益齡李聖傳。各宮房宮任徐興碩徐云碩徐宗碩徐有行尹光世金德順金宗哲金宗赫鄭相宜等。皆非尋常賤隸之比。一竝只令除汰。勿爲發配。今日現告中。其餘各人勿論之意。知委內需司事。分付該曹。
정조 0년 · 강
命掖屬諸囚。區別捧供。更待處分。
정조 0년 · 목
敎曰。掖屬之當在除汰之中者。至於近百人之多。昨夜已有下敎。所掌或有緊漫。所親或有輕重。則參恕之道。不害爲曠蕩之典。秋判旣承下敎。昨日諸囚處。根因盤問。區別捧供。更待處分事分付。
정조 0년 · 강
命徐正碩等除汰。柳重燁畿沿爲奴。
정조 0년 · 목
敎曰。徐正碩曺興瑞崔泰柱曺興道李志賢朴重郁姜福起金泰彬全龍瑞全弘哲蔡德弘蔡應福金采鼎金斗瑞李德興魯興瑞宋興大柳昌潤一竝除汰。柳時曄亦爲除汰。其餘各人族屬。或有已死者。或有不甚關緊者。倂勿論。至於大殿別監差備。咫尺不可不擇。劉聖任羅昌謙朴有春。亦令除汰事。分付掖庭署。旣皆酌處。囚禁諸人。一幷放送。又敎曰。柳重燁稱名人。非泛泛親知於商輅。而此是習知掖庭之事情。熟手自內之書役。決不可置之輦轂之下。今日內畿沿爲奴。勿揀赦典。
정조 0년 · 강
命尹象厚放歸田里。
정조 0년 · 목
敎曰。罪人尹養[象:I-PERSON]厚之招。重臣徐命善上疏之日。徐門復出宗厦之說。旣發於渠之與人酬酢之時。則論以王章。焉逭當律。然與諸囚之爛熳綢繆。不無少間。況渠是古宰臣尹心衡之子。又有老母云。在法亦有可據。其所曠蕩亦足爲仁政。罪人尹衆厚。旣是一次之刑。放歸田里。
정조 0년 · 목
因判義禁朴宗德啓稟也。
정조 0년 · 강
以金光默爲楊州牧使。李鎭璧爲端川府使。口傳也。
정조 0년 · 강
命右議政鄭存謙等。勿待命入侍。
정조 0년 · 목
政院啓言。右議政鄭存謙。嚴敎之下。惶懍罔措。逬出闕外。仍納命召。何以爲之。又啓言。領府事金相福。判府事金陽澤金尙喆李溵。逬出闕外恭俟重勘。竝敎以勿待命入侍事。遣史官傳諭。
정조 0년 · 강
命罪人商輅善海籍沒家產。
정조 0년 · 목
義禁府啓言。徑斃罪人商輅籍沒家產事。請令各該司。奉承傳擧行。又啓言。罪人善海。旣已正刑。籍沒家產事。請令各該司擧行。竝允之。
정조 0년 · 목
義禁府啓言。商輅子侄發配事命下矣。商輅子復一。唐津縣定配。請押送允之。
정조 0년 · 강
配健一等于穩城等邑。
정조 0년 · 목
刑曹啓言。犯上不道罪人商輅子健一穩城府。恒一機張縣。咸一珍島郡定配所押送。允之。又啓言。柳重燁喬桐府爲奴發配。
정조 0년 · 강
召見承旨洪國榮鄭民始同義禁沈頤之于廬次。
정조 0년 · 목
敎曰副提調持加減心腎湯入侍。予曰。昨日恒烈問目持入乎。頤之曰。持入矣。命讀之。釐其誤字。
정조 0년 · 강
知事安允行等聯疏。請獜漢厚謙快正典刑。賜批。李廷喆沈鏽。
정조 0년 · 목
批以。靳允予意有在矣
정조 0년 · 강
副提學吳載純疏辭新除瀛館之任。賜例批。
정조 0년 · 강
承旨宋德相疏辭新資及職名。賜批。
정조 0년 · 목
疏略曰。臣未嘗一日束帶立朝。殿下固不識其何狀。則今乃猝然擢置於下大夫之列。付之以喉司出納之責。申之以賢關師表之任。臣不敢知殿下今日之擧。何爲而發也。若爲臣是名祖之孫。必不無一二窺斑於家庭之學。則臣之不肖墜失。不堪爲先臣之牛馬走者。夫人而知之。殿下亦奚取於此哉。向日殿下。表章臣先祖臣時烈所秉執之大義。仍命配享 聖祖廟庭。而其發於綸音辭敎者。曠絕今古。又嘗抄集先臣文字。合編於朱子書。而作序發揮。又因明徵[徽:I-PERSON]凶疏。斥討竝行於其根本之地。使我 肅廟朝大義理。煥然復明於世。臣於此時。適被恩召。只是倥侗一物。蔑才蔑學。分限攸局承膺無路。伏乞將臣新授資級本兼職名。一竝收還。批以。爾以先正文正之孫。讀書山林。恪守家訓。議論純正。學問卓詣。予所知也。方今朝象泮渙。國事岌嶪。眇予小子。苟欲經濟。捨先正之孫而奚以。捨山林之士而奚以哉。初政擢爾。意非偶爾。實欲招徠共做國事。所辭過矣。爾其亟回遐心。幡然登道。以副予側席如渴之望焉。
정조 0년 · 강
命罪人趾海減死定配。
정조 0년 · 목
敎曰。罪人趾海。受國厚恩。位躋正卿。則凡於忠逆義理。尤當切嚴。而聚會凶徒。主張凶論。不但與之綢繆於言論之間。亦且肆然往復於書札之中。究厥心腸。行路所知。聽政之前。有與人之書。至以儲宮之事。有所陰慘酬酢。已是死罪。況於聽政之後。商輅則抵書於渠。以聽政之疏曰。以機關陰秘。以聽政之事曰。以景色危怕。又以爲。近以風色之不佳。脾胃難定。其他凶言逆說。有不敢污口。此乃當日耇輝鏡夢之所不敢道者也。商輅之書之已極凶惡。而趾海之答之尤豈不萬萬凶惡乎。苟有一分人心。則是豈泛然看過者。而渠亦以此等語答之。留置書篋。視若尋常句語。卽此一事。趾海不滿聽政之心。昭不可掩。爲人臣子。有此腸肚。已難容置於覆載之間。而此猶不足。御極之後。徐門復出宗厦等說。與人酬酢。凡此罪犯。渠旣箇箇遲晚。旣以知情不告納招。所當斷以三尺。而今番獄事。此等凶說。相簡卽是窩主。而趾海亦一癡騃之物。在法有可恕之道。原情有可矜之端。參酌決折。不害爲惟輕之典。旣施一次之刑。罪人趾海減死定配。
정조 0년 · 강
命罪人金相定。放歸田里。
정조 0년 · 목
敎曰。渠雖與獜漢切姻。 宗社大計。焉敢有異議於其間。而乃敢與凶徒同議共謀之狀。屢發於諸囚之招。所當刑配。而干連諸囚。尙有百倍於相定者類。不止一二人。則眞所謂誅之則不可勝誅。附古人以不治治之義。罪人金相定。放歸田里。咸與維新。
정조 0년 · 강
命醫官柳光翼。汰去。
정조 0년 · 목
敎曰。罪人福海之罪。可勝誅哉。有弟善海。有子敬彬。弟若子之凶謀亂言。若是狼藉。身爲家長。其敢曰在家不知。重臣之疏。卽爲 宗社大計。苟非有莾操懿溫之心者。孰敢有戕害此人之計者。而渠弟則以凶惡之說。肆然抵書於渠。渠子則以剪除儲宮羽翼之謀。爛熳綢繆。於相簡輩。渠則以少論欲殺老論之說。掇拾於渠黨中稚少之陰計。可謂百罪俱發。揆以邦憲。難保首領。不但年過七十。聽言觀貌。決非平人。何必深誅。子弟之罪。雖不告官。以渠供觀之。渠亦知似此之事。而甘爲同情。知情之律。烏可免乎。按諸律文。亂言犯上之知情。爲減一等。罪人李福海。以杖一百流三千里之律施行。
정조 0년 · 강
命纘海。絕島定配。
정조 0년 · 목
敎曰。罪人纘海。毋論本罪之輕重。商輅輩之凶言凶書。不知其爲凶言而凶書。又於帳殿出示凶書之後。其所納供。大體一般。渠亦有秉彝。此何心腸。又況納供之時。其所發惡。尤極凶獰。畢竟渠亦遲晚。而相簡旣爲魁首。方欲擬律。特以曠蕩之典。罪人纘海。待明朝加刑一次。絕島減死定配。
정조 0년 · 목
敎曰。罪人敬彬。不但善海之至親。相簡之切友。諸囚之供。無不援引。至又渠父。以相簡輩窮凶之謀。敬彬無不共之之意。不待帳殿之親問。先已說道於廉探之人試問之時。則敬彬之罪。父已告之。友且證之。不必設鞫發問。曠日持久。罪人敬彬。加刑一次。絕島定配。
정조 0년 · 강
命決配罪人。各別嚴刑。
정조 0년 · 목
敎曰。決配罪人。勿爲例刑。各別嚴刑事分付。王府明當廉察。若有現發。該堂郞焉逭其罰。以此嚴飭。
정조 0년 · 목
敎曰。若淵相簡捧供後。推鞫姑罷。明日擧行。
정조 0년 · 강
命罪人恒烈。更加嚴刑。
정조 0년 · 목
委官大臣啓言。罪人恒烈。捧結案次。先問其名。則緘口不答。所見殊常。似是用謀之致。請更加嚴刑。期於捧結案。敎以。徑斃可慮。略加施刑。捧結案以聞。
정조 0년 · 강
命罪人恒烈。籍沒。
정조 0년 · 목
義禁府啓言。罪人恒烈。旣已承服正刑。籍沒家產事。請令各該司擧行。允之。
정조 0년 · 강
金吾。以洪趾海穩城府定配押送啓。
정조 0년 · 목
義禁府啓言。罪人洪趾海。穩城府減死定配。發遣府都事押送。
정조 0년 · 강
命進御加減心腎湯。今姑停止。淸暑六和湯。本方中人蔘代。入沙蔘一錢。限五貼煎入。
정조 0년 · 강
王大妃殿進御六和湯。命今姑停止。
정조 0년 · 강
命進御淸暑六和湯。加白芥子陳皮各一錢。一貼更爲煎入。
정조 0년 · 목
予曰。膈間常凝滯。有乍寒乍熟之症。此是暑氣乎。醫官診候訖。奏曰。左右三部度數則調均。而頗帶數矣。似是暑氣。本湯劑姑停。淸暑六和湯進御似好矣。
정조 0년 · 강
召見時原任大臣以下于廬次。領府事金相福。領議政金陽澤。判府事韓翼謩李溵。右議政鄭存謙。都監堂上朴宗德。行司直金漢耆。錦城尉朴明源。相地官金基良。
정조 0년 · 목
山陵開金井後入來也。○予曰。 山陵開金井。土色何如。陽澤曰。土色甚好矣。穿壙之際。有數塊灰般矣。予曰。此不爲欠乎。陽澤曰。此不過舊壙之灰。則少無爲欠之端矣。予曰。穴深爲幾尺。陽澤曰。八尺矣。予曰。不爲太深乎。相地官所見何如。基良曰。雖深無妨矣。予曰。灰般之長廣幾許。陽澤曰。似可爲二尺許矣。予曰。錦城尉所見。亦不爲欠乎。明源曰。此則少無所妨矣。
정조 0년 · 강
命銓郞例兼校書校理復設。
정조 0년 · 목
吏曹判書徐命善啓言。古則銓郞例兼校書校理。故辛酉罷銓郞時。校書校理又從以權減矣。今旣有通淸復舊之命。校書校理三員。請依前復設。從之。
정조 0년 · 강
命吏曹參議先爲擬入。待下批同參政事。
정조 0년 · 강
以洪國榮爲吏曹參議。
정조 0년 · 강
吏曹判書徐命善。參議洪國榮聯疏。請銓郞通選。賜批
정조 0년 · 목
聯疏略曰。兩堂旣已備員。郞官通淸之成命。可以奉行。而近因銓選久曠。陞品無拘。合先通擬之人。多在東壁之列。今若拘於法例。捨此而不擧。則烏在聳觀瞻之意哉。況陳稟改正。亦有一二前例乎。特降明命。俾臣等惟才是取。批以。事甚便好。況有前例者乎。卿等依請通選。
정조 0년 · 목
呈辭也。 敎曰。聞左副承旨所奏。大司成以向日事。館務廢却云。然則宜有變通之道。呈辭大司成許遞。今日政差出事。分付政廳。
정조 0년 · 강
有政。吏曹判書徐命善。參議洪國榮進。
정조 0년 · 목
敎曰。特敎再牌。又此違召。此堂豈欲循俗違牌耶。只推更卽牌招。同參政事。牌去來使之申飭。又敎曰。政命已久。參議三牌。亦已久矣。尙不膺命。事體所在。殊涉未安。牌去來使之申飭。○以權導爲吏曹參判。趙㻐爲副提學。朴在源爲副校理。尹若淵李獻慶爲副修撰。李在學爲司諫。趙德潤爲持平。趙㻐爲同經筵。李商岳爲大司成。兪彥鎬尹弘烈爲吏曹佐郞。
정조 0년 · 강
以金文淳洪國榮爲承旨。文淳。前望也。
정조 0년 · 목
敎曰。吏曹參議今日點下。以銓郞之今日差出也。內局直宿之時。不可久解。吏曹參議洪國榮爲承旨。牌招察任。仍爲入直房依前。藥院副提調之任。亦爲依前事分付。
정조 0년 · 강
命事變假注書。依職銜書之。
정조 0년 · 목
敎曰。閤外注書。每値入侍。不能趁卽擧行。不是異事。而守廳注書之大司成違牌傳旨。申後捧入。太涉稽緩。且問安單子。不書事變假注書。而只稱假注書。亦可駭然。當該假注書推考。又敎曰。事雖微細。所係則不細。事變假注書。挽近無朝令。而凡諸公事。皆無事變二字而書之。聽政時。欲爲申飭而未果。到今一初。焉敢以此等之習。以傷體例乎。聞諸注書。以其變字之怪異拔之。然則改變爲常然後。可以用之耶。此後嚴飭。依職銜書之。
정조 0년 · 강
命 長寧殿別檢。嚴飭下送。
정조 0년 · 강
給弓矢于潼關僉使李萬益等。
정조 0년 · 목
敎曰。今下弓矢。潼關僉使李萬益。天摩僉使洪鏶。植松萬戶崔益瑞。永達萬戶金瑞貞。幕嶺萬戶李挺㷞。淸水萬戶白純一。仁遮外萬戶趙洵等處給送。
정조 0년 · 강
給濟州渰死人恤典。
정조 0년 · 목
全羅監司李普行。以濟州人物渰死馬匹渰斃馳啓。敎以令本道恤典擧行。
정조 0년 · 강
召見三司諸臣于興政堂。大司憲金相翊。大司諫沈履之。副提學吳載純。執義李一曾。應敎兪彥鎬。副應敎尹弘烈。掌令柳榮鎭尹弼秉。持平沈有鎭金履厚。獻納朴天衡。校理沈豊之。副校理除有防鄭宇淳。正言姜★(亻+寅)。修撰鄭元始。副修撰李獻慶。承旨徐浩修。
정조 0년 · 목
相翊等曰。獜漢厚謙之罪。天計尙稽。輿情愈激。今以若淵之疏觀之。直與妖雲。一串貫來。究其本。則獜漢厚謙。卽其窩主也。臣等謂亟從三司之請宜矣。予曰。予意已諭。卿等勿煩。予曰。予欲一次布告。卿等可以知之矣。以趾海事觀之。獜漢之內以密圖。外以力薦者。必欲進渠心腸之人。以爲剪除羽翼之宮僚。羽翼之宮僚。先爲剪除然後。光明之義理。可以沮敗故也。若使其計。得遂於聽政之前。則國家之事。將至於何境耶。至今思之。不覺懍然。甚至於金漢耆執手之說。金尙默與書之說。左右恐動。內外威脅罔有紀極。噫儲君之於廷臣。亦有君臣之分。則渠輩如有北面之心。豈敢以此等之說。勒加於儲君乎。當時之事。不可一口而說也。相翊履之等曰。如許凶逆。前古之所未見聞。亟行天討焉。予曰。予所不忍者。其於 慈宮何哉。所懷竝不允。又所懷物故罪人相簡罪犯。旣與恒烈。同捧結案則雖因徑斃。不可與恒烈有所異同。亟令王府。同律擧行宜矣。予曰。令王府考例稟處。
정조 0년 · 강
召見承旨鄭民始于廬次。
정조 0년 · 목
民始曰。院隸固當禁戢他下隸。而恣意喧譁。若是之甚。該院隸。令攸司從重科治。兵曹郞廳旣命推考。不能禁戢之罪。臣亦難免。惶恐待罪矣。予曰。勿待罪。○敎曰。院隸在禁戢他下人之地。恣意喧譁入侍承旨至有請。罪之請事極駭然。令攸司從重科治。 敎曰。政院使令。一時申飭。分揀放送。
정조 0년 · 강
賓廳啓。請亟誅獜漢厚謙兩賊。賜批不允。領府事金相福。判府事金陽澤金尙喆李溵。右議政鄭存謙
정조 0년 · 강
賓廳再啓。請亟降兪音賜批。
정조 0년 · 목
批以。所請則不允。卿等止之。
정조 0년 · 강
賓廳三啓。請特降明命賜批。
정조 0년 · 목
批以。已諭三司。其所靳允。非緩於討逆。卿等止之。
정조 0년 · 강
兵曹判書具善復疏。辭新除中權之任。賜批。
정조 0년 · 목
批以。卿以宿將之裔。卿其何過引。勿辭察任。
정조 0년 · 강
禮曹參判李宜哲疏。請厚謙獜漢快正王法。仍辭職。賜批。
정조 0년 · 목
批以。靳允。意在矣。卿其勿辭察任。
정조 0년 · 강
江華留守李瀰上疏自引。賜批。
정조 0년 · 목
疏略曰。前留守洪樂命。以本府賊人。事至被讉削。臣於是有萬萬惶悚者。蓋犯盜內庫。情節窮凶渠之初招。旣有昨冬始爲偸出之語故。以此陳聞於狀本中矣。及閱庫藏書籍。則六卷册執贜於今番者外。其他書帙。幸得俱存。以是推之。昨冬犯手云者。自歸亂招。其眞贜現捉。卽臣莅任之後。前人被罪。臣反倖逭。玆敢馳章。仰請同勘。鐫削臣職。重究臣罪。批以。賊情果如卿疏。予欲提敎未果。卿其勿辭察任。
정조 0년 · 강
副修撰李魯述疏陳父病徑出。批許救護。
정조 0년 · 강
館學儒生宋獻圭等上疏。請亟誅獜漢厚謙賜批。
정조 0년 · 목
疏略曰。噫彼獜漢沮遏 授受之計。有浮於耇輝。締結奸凶之罪。殆甚於鏡夢。宰臣討之。三司誅之。此可見一國公共之論。而善地之竄。徒長怨狼之心。島棘之典。豈準貫盈之罪乎。至若厚謙。其所負犯。極其巧惡。內覘密機。外譸凶疏。實與獜漢。腸肚相連。表裏和應。兩箇劇賤。自是一串貫。來而至今偃息。尙逭天誅。其可曰國有法乎。伏乞亟誅兩賊。使 宗社奠安。臣民洩憤焉。批以朝廷之大處分。有難聽從於如干儒生之言矣。爾等退修學業。
정조 0년 · 강
命李奎緯嚴問議處。
정조 0년 · 목
刑曹啓言。以李奎緯草供。因傳敎。忠淸道新舊監司處發緘矣。忠淸監司徐有臣緘辭如此。請上裁。敎以。知新伯之爲人。今此緘答。事勢似然。新舊伯旣皆緘答。李奎緯處。以此添問目。嚴問後議處。
정조 0년 · 강
命前沁留洪樂命。削職勿施。
정조 0년 · 목
敎曰。沁留之批旣諭。賊漢之招。昨冬册庫偸竊之事。果是亂招。然則罪不在於不捕。前留守洪樂命削職下敎。勿施。
정조 0년 · 강
命兵曹郞廳推考。
정조 0년 · 목
敎曰。廬次至近之地。院隸若是喧譁。極爲駭然。兵曹郞廳推考。
정조 0년 · 목
敎曰。若淵之疏。近日言事中。頗似根據。又是不識何狀之人。故特命入侍。者蓋以容言而見人之意也。及當前席先爲下詢以渠疏中上款討逆者。以渠爲尹慤之孫。宜知忠逆之分矣。乃敢曰。獜漢之罪甚輕。其所聲罪者。反下於申晦。數次嚴敎之後。又敢盛氣大言曰。臣則不知洪獜漢之爲罪。殿下必欲處置。則 因山後。當觀勢某般爲之云。噫嘻此何言也。獜漢之罪固國人之所知。予之所以不置於法者。特由於不忍之意也。而身爲北面之臣者。不知獜漢之罪。而視若尋常者。已是黨逆之類。而況職在三司之列。義重沐浴之討者。其所聲罪。其所斷法。尤何等自別。則若淵之疏。敢以島配了當。又於入侍之際。敢以叵測之說。肆然奏對。有若爭抗者然。實非當日營護耇輝者。所敢陳達於榻前者也。噫嘻戊申乙亥之所以爲亂逆。者特以天網太恢於辛壬故也。況今天理之晦。人心之陷。比辛壬果何如哉。然則誅討之典。不可以少緩。故伊時親鞫之命。蓋以此也。承宣所奏。出於惟允之意。予亦屈意勉從矣。其夜文書中現捉。不可與渠筵奏比也。包藏之禍心。排布之凶謀。不覺心寒而體粟。此而不問。不知何樣禍機。伏在幽暗之中矣。其書無非陰慘。與泰淵相簡輩交結綢繆之跡。綻露無餘。或曰泰淵之忠赤莫暴。環視而無可救之道。又以攻泰淵者爲憸人。又以爲世道危險。其他似此罔測之說。不可勝記。特命親鞫。先問榻前所奏之凶言。次問獜漢之所以爲國邊人。討逆之所以爲迎合。用人之所以爲擧國而聽之者。帳殿之究問時。不過此等語。而太陽之下。魑魅莫逃。渠乃直以根柢端緖。箇箇納供。獄事之轉益層加。諸賊之次第就戮。皆由於若淵之供。渠徒中窩窟之綢繆經營。陰譎叵測之本末委折。具載於諸囚之文案。予當從近洞諭。使今日廷臣。咸知醞釀之有素。排布之有漸矣。到今若淵。卽一凶徒之鷹犬也。嚆矢也。比之趾海輩。輕重有間。而趾海輩亦且傅生。則此等之類。何足深誅。是以渠招備告凶黨謀議。翻覆之時。渠以庚申獄事之說。爲渠自明之端。又於昨日。不但文書現捉。盜占館錄之計。渠亦以玉堂出於獜漢之力。實有感報之心納招。以此觀之。前後罪犯。不過出於鄕曲卑微之類。圖得官爵之計。眞所謂鄙夫不足責者。而且非若淵之招。則此等凶賊。何自而趁卽鋤治乎。旣施六次之刑。罪人若淵。絕島減死定配。
정조 0년 · 목
敎曰。成運不特相簡輩。諸囚之供。幾盡吐實。只以帳殿納招觀之。可謂戾氣所鍾。其所罪惡。當在洞諭中。罪人成運。嚴刑一次。邊遠定配。
정조 0년 · 강
命恒烈問目。謄布朝紙。
정조 0년 · 목
敎曰。更當一諭。使廷臣知凶黨之根柢。而恒烈相簡。或戮或斃。洞諭之前。諸臣安知顚末。恒烈問目一通。爲先謄布朝紙。先令中外知悉。
정조 0년 · 강
配若淵等于金甲等島。
정조 0년 · 목
義禁府啓言。罪人若淵。珍島郡金甲島減死定配。請押送。允之。又啓言。纘海加刑一次。金甲島定配。請押送。敎以。黑山島定配所。又啓言。敬彬嚴刑一次。康津縣薪智島定配。請押送。又啓言。成運嚴刑一次。熊川縣定配。請押送。又啓言。福海甲山府流三千里定配。請押送。竝允之。
정조 0년 · 목
敎曰。獄事旣皆收殺。推鞫撤罷。
정조 0년 · 강
召見副司果宋煥億。全義縣監宋宅圭于廬次。
정조 0년 · 목
承旨柳戇曰。先正獨對時說話。煥億持入矣。予曰。其中又有如上疏體格者。此則何書。戇曰。此則 孝廟御札下後。先正之回啓矣。予曰。其中一册。又是何文。戇曰。此乃 諺札。卽 明聖王后諺敎矣。予曰。如許際遇前古之所無也。予曰。予於先正。景仰之心。實不尋常。此後致祭等事。祭文欲爲親製。此册姑爲留中可也。
정조 0년 · 강
承旨徐浩修。以違傲上疏自引。賜例批。
정조 0년 · 목
敎曰。聞副提調之言。知申下敎前。入來稍久。本院且有擧行之事。以此爲難安之端云。吏隸科治下敎勿施。
정조 0년 · 강
大司成李商岳。疏辭新除泮長之任。賜例批。
정조 0년 · 강
京畿監司鄭光漢疏辭。新除藩任賜批。
정조 0년 · 목
批以。方面之任。抑云晩矣。勿辭。卿其欽哉莅藩。
정조 0년 · 강
正言洪樂淵。以母病陳疏經行。批許往護。